KIRJALLINEN KYSYMYS E-3509/00 esittäjä(t): Stefano Zappalà (PPE-DE) komissiolle. Pontiset saaret.



Virallinen lehti nro 163 E , 06/06/2001 s. 0146 - 0147



KIRJALLINEN KYSYMYS E-3509/00 esittäjä(t): Stefano Zappalà (PPE-DE) komissiolle (10. marraskuuta 2000) Aihe: Pontiset saaret Ottaen huomioon, että - Laziossa on saaristoalue, jonka nimi on Pontiset saaret - ympäristöministeriö aikoo perustaa Ponzan ja Palmarolan luonnonsuojelualueen - meriympäristöä koskevia asioita käsittelevä neuvosto on ryhtynyt toimiin Pontisten saarten luonnonsuojelualueen (Ponza, Palmarola ja Zannone) perustamiseksi - Lazion aluehallinto-oikeus on lykännyt Ponzan ja Palmarolan luonnonsuojelualueen perustamista - erityistä suojelua tarvitsevien ja yhteisön kannalta merkittävien alueiden suojelusta on laadittu yhteisön asiaa koskevien direktiivien mukaisia aluesuunnitelmia - paikallinen väestö ei hyväksy kaikkia asiaan liittyviä rajoituksia, koska heitä ei ole kuultu asiassa, vaikka tämän arvokkaan alueen säilyminen on ollut mahdollista ainoastaan heidän ansiostaan, voiko komissio kertoa, - aikooko se tutkia asiaa tarkemmin? - aikooko se tarkistaa, onko Italian hallitus noudattanut yhteisön lainsäädäntöä sekä erityisesti, onko se ottanut väestön edut huomioon? Margot Wallströmin komission puolesta antama vastaus (12. joulukuuta 2000) Koska Pontisilla saarilla on alueita, joita on ehdotettu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) nojalla yhteisön tärkeinä pitämiksi alueiksi, sekä alueita, jotka on luokiteltu luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) nojalla erityisiksi suojelualueiksi, nämä direktiivit voivat olla ne yhteisön säädökset, joita voidaan soveltaa tähän tapaukseen. Parlamentin jäsenen antamien tietojen perusteella ei kuitenkaan voida päätellä, että yhteisön lainsäädäntöä olisi rikottu, koska valitukselle ei ole esitetty riittäviä perusteita. Kun on kyse yleisen edun huomioonottamista silloin, kun suunnitellaan luonnonsuojeluun perustuvien rajoitusten asettamista koskemaan tiettyjä alueita, komissio pyytää parlamentin jäsentä ottamaan huomioon, ettei yhteisön lainsäädännössä ole säännöksiä, joiden mukaan yleisöä olisi kuultava ennen kuin viranomaiset perustavat maisema-alueita. Yleensä komissio kuitenkin tukee yleisön osallistumista ympäristöä koskevien päätösten tekoon, mikä ilmenee selvästi viimeaikaisista lainsäädäntöehdotuksista, joissa on kyse ympäristövaikutusten arviointia koskevasta direktiivistä(3) ja strategista ympäristöarviointia koskevasta direktiivistä(4). Lisäksi yhteisö on allekirjoittanut Århusin yleissopimuksen tiedon saannista, kansalaisten osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa. Yhteisö ratifioi yleissopimuksen niin pian kuin se on oikeudellisesti mahdollista. (1) EYVL L 206, 22.7.1992. (2) EYVL L 103, 25.4.1979. (3) Tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettu neuvoston direktiivi 97/11/EY (EYVL L 73, 14.3.1997). (4) Komission ehdotus Euroopan parlamentin ja neuvoston direktiiviksi tiettyjen suunnitelmien ja ohjelmien ympäristövaikutusten arvioinnista (yhteinen kanta vahvistettu 30. maaliskuuta 2000 (EYVL C 137, 16.5.2000)).